આપણા ધર્મને કોઈ ખાસ નામ જ નહોતું; પરંતુ, અનાદિ કાળથી જે આચારવિચારની રીત ચાલતી આવતી હતી, તે “સનાતન ધર્મ”, એવી રીતે એની વાત થતી. વળી, દુનિયામાં તેના પછી ઘણા ધર્મો ઊપજ્યા, ને સનાતન ધર્મથી જુદા હોવાથી એમનાં જુદાં જુદાં નામો પડ્યાં છે, પણ એ બધા ધર્મોના પાયામાં સનાતન ધર્મના સિદ્ધાન્તો જ રહેલા છે. બધા જ ધર્મોના કોઈ ને કોઈ સ્થાપનારા હતાં, પણ સનાતન ધર્મ તો અનાદિ કાળથી ચાલ્યો આવે છે; કોઈ એક મામસ એને સ્થાપનારો હોવાનું કહી શકાય એમ નથી, કેમકે, એ ધર્મ માણસાઈનો છે, અને તેના સિદ્ધાન્તો બધે એકસરખી રીતે લાગુ પડે છે. બધા સંસ્કારી ધર્મો એનાં જુદાં જુદાં પાસાં જ છે.